钦定古今图书集成/历象汇编/庶征典/第067卷 > 《观象玩占》 > 《杂云气占》
## 钦定古今图书集成/历象汇编/庶征典/第067卷 > 《观象玩占》 > 《杂云气占》

青气广五六丈，东西竟天，天下有丧。

黑气如大道一条，长而明，不见头尾东西者，不过三
朔，大赦。

黑气如群猪、群羊、群鱼，外国不顺。

赤气如伞盖，军上，千里内战，有庆，千里外忧。

赤气如火见影者，臣叛其君，不过三朔。

“赤气如龙蛇”，在山头住，又如夜火光者，臣离其君，主
不安，为客所伤。

赤气覆日而光，大旱，人饥。

黑气如牛头，龙蛇变化，疾疫民，流外国，欺中国，宜察
谗间。

黑云气南北阵，有大水，国有忧。

黑云气东西阵，君有忧。若天气苍茫，而黑云东西极
天，移日不动者，忧深。此气以戊己日见，君恶之。
白云气极天南北阵，君忧。

云如匹布西南行，君忧。

白云如舞，往来其处。凄风送迎，大雪将下。

“云气赤黄四塞，终日竟夜照地”者，大臣纵恣；如气昧
浊，贤人去，小人在位。

云气如日月晕，赤色，其国有兵；青色，大水。

“日出没时，有云横截之，白为丧，赤为兵，黑者惊”，三日
雨则解。

气上丰下杀，有若木皮，春黄，夏白，四季黑，秋青，冬赤，
是谓“乱国之气。”

黄黑云数道，如匹布贯日，其间道有白云如鱼鳞者，
有刺客。

云如匹布，行都国中，其君有忧。

云状如龙，行，其国大水，人流亡。

云如巨鱼，疾行中天，其色黄黑，有大风大水。

云如人相揖，兵起，民流；如立人，或如三牛，边城围；云气如牛车相随，主大水。

云“溷溷，如土色，土工兴。”

赤云如牛，无角，三日内大雨，不雨，不出三十日，北兵
起，殿庭中气如雾，君以忧死。

天无云而有云气自庙中出者，兵起国亡。